Diari Oficial de la Generalitat Valenciana


Sumari del DOGV 6486, del 23-03-2011 (2011/3152)

RESOLUCIÓ de 28 de febrer de 2011, de la Direcció General d'Avaluació, Innovació i Qualitat Educativa i de la Formació Professional, per al desenrotllament, durant el curs escolar 2010/2011, de l'Acord de 2 de juliol de 2004 entre la Conselleria d'Indústria, Comerç i Innovació i la Conselleria d'Educació, pel qual s'encomana a esta la gestió de certes activitats relacionades amb l'obtenció de determinats carnets professionals establits per la normativa de seguretat industrial i s'atorga autorització administrativa per a impartir els cursos addicionals previstos en esta reglamentació als centres educatius públics dependents de l'última que realitzen les ensenyances de Formació Professional que permeten l'accés als esmentats carnets.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6486

Data del DOGV
:   23-03-2011

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2011/3152


Data del document
:   28-02-2011

Organisme emissor
:   Conselleria d'Educació

Tipus de document
:   Resolució

Descriptors 

:   * centre d'ensenyament

RESOLUCIÓ de 28 de febrer de 2011, de la Direcció General d'Avaluació, Innovació i Qualitat Educativa i de la Formació Professional, per al desenrotllament, durant el curs escolar 2010/2011, de l'Acord de 2 de juliol de 2004 entre la Conselleria d'Indústria, Comerç i Innovació i la Conselleria d'Educació, pel qual s'encomana a esta la gestió de certes activitats relacionades amb l'obtenció de determinats carnets professionals establits per la normativa de seguretat industrial i s'atorga autorització administrativa per a impartir els cursos addicionals previstos en esta reglamentació als centres educatius públics dependents de l'última que realitzen les ensenyances de Formació Professional que permeten l'accés als esmentats carnets. [2011/3152]
L'Acord firmat el 2 de juliol de 2004 entre la Conselleria d'Indústria, Comerç i Innovació i la Conselleria d'Educació (DOGV del 10 de setembre) encomana a esta la gestió de certes activitats relacionades amb l'obtenció de determinats carnets professionals establits per la normativa de seguretat industrial i atorga autorització administrativa per a impartir els cursos addicionals que puguen estar previstos en esta reglamentació als centres educatius públics dependents de la Conselleria d'Educació que realitzen les ensenyances de Formació Professional que permeten l'accés als esmentats carnets.
Amb l'entrada en vigor de la Llei 17/2009, de 23 de novembre (BOE de 24 de novembre), sobre el Lliure Accés a les Activitats de Servicis i el seu exercici i la Llei 25/2009, de 22 de desembre, de Modificació de Diverses Lleis per a la seua adaptació a la Llei 17/2009, que han traslladat a l'ordenament jurídic espanyol la directiva 2006/123/CE del Parlament Europeu i del Consell, de 12 de desembre de 2006, relativa als servicis en el mercat interior, i en desplegament de l'esmentada Llei 25/2009, es va publicar el Reial Decret 560/2010, de 7 de maig (BOE núm. 125 de 22 de maig), han sigut modificades diverses normes reglamentàries en matèria de seguretat industrial per a adequar-les a les esmentades normes legals, introduint canvis substantius en relació amb les vies i els requisits que permeten l'accés a les diferents habilitacions professionals vigents fins llavors en l'esmentada matèria.
Entre estes novetats cal destacar la desaparició en algunes d'estes habilitacions dels suports físics que les acrediten (els anomenats carnets professionals), únicament es manté en instal·lacions tèrmiques en edificis (RITE-07) entre els que figuraven en l'Acord de 2 de juliol de 2004, que fins a la data de hui s'expedien per a totes estes, la qual cosa suposa, naturalment, l'eliminació de requisits de superació d'un examen com a via d'accés a la corresponent habilitació professional per a l'exercici de la corresponent activitat.
Respecte a la condició d'instal·lador-reparador frigorista, atés que el Reial Decret 560/2010 no ha modificat la Instrucció Tècnica Complementària MI-IF 013, continuen vigents els requisits establits per esta i, per tant, com que es tracta d'una habilitació en què es considera com a via d'accés a la corresponent qualificació professional la superació d'un examen dels previstos en la present convocatòria, s'expedirà una certificació acreditativa de la superació d'esta per part de la Conselleria d'Indústria, Comerç i Innovació, a fi que la persona interessada puga justificar davant de tercers la possessió de la corresponent habilitació.
Finalment, amb un informe previ favorable de la Conselleria d'Indústria, Comerç i Innovació, ens ha indicat que per raons de prudència i seguretat jurídica s'exclou de la present convocatòria les proves per a l'obtenció del carnet de llanterner, per estar pendent en estos moments la revisió i adaptació de la regulació d'esta professió, que deriva d'una norma d'àmbit autonòmic, als principis de la Directiva de Servicis i Qualificacions Professionals, situació en què es troben també altres comunitats autònomes en què està reconeguda esta professió, tot això sense perjuí que una vegada aclarit el marc normatiu nacional i autonòmic en esta matèria, siga convocada, si és procedent, per part de la Conselleria d'Indústria, Comerç i Innovació, una convocatòria específica, d'acord amb els nous requisits.
En virtut del que s'ha exposat i d'acord amb les competències atribuïdes en l'article 13 del Decret 118/2007, de 27 de juliol, pel qual s'aprova el Reglament Orgànic i Funcional de la Conselleria d'Educació (DOCV núm. 5566, de 30 de juliol de 2007), esta Direcció General d'Avaluació, Innovació i Qualitat Educativa i de la Formació Professional resol dictar les presents instruccions a fi d'establir per al curs 2010/2011 l'organització de les convocatòries dels exàmens teoricopràctics, previstos en l'actual reglamentació de la seguretat industrial per a l'obtenció del carnet professional Instal·lacions Tèrmiques en Edificis i el certificat acreditatiu de la superació dels exàmens teoricopràctics d'instalador-reparador-frigorista, en els centres docents públics dependents de la Conselleria d'Educació:
Primera. Àmbit d'aplicació
1. Durant el curs 2010/2011 els exàmens teoricopràctics es podran realitzar, en els centres docents públics dependents de la Conselleria d'Educació, per a l'obtenció de:
- el carnet professional d'Instal·lacions Tèrmiques en Edificis
- la certificació acreditativa de superació dels exàmens teoricopràctics d'instalador-reparador frigorista
Segona. Requisits dels candidats.
Per a ser admés a la realització dels exàmens en el corresponent IES/CIPFP, l'aspirant ha de reunir els requisits següents:
a) Ser alumne/a matriculat/ada en règim presencial en el mateix IES/CIPFP durant el curs 2010/2011, on ha d'haver aprovat i finalitzat els mòduls professionals que corresponen a la titulació especificada en l'annex I de la present resolució per a cada carnet/certificació acreditativa.
b. Haver abonat la taxa administrativa relativa als drets d'examen.
Tercera. Presentació de sol·licituds i documentació acreditativa dels requisits
Els qui desitgen presentar-se a estos exàmens hauran d'emplenar, per a la primera convocatòria des de la data del mes de juny de 2011 en què es complisquen els requisits de l'anterior apartat 2.a fins al dia 4 de juliol de 2011 inclusivament i per a la segona convocatòria de l'1 al 8 de setembre de 2011 ambdós inclosos, la/les corresponent/s sol·licitud/s que apareix com a Annex II, acompanyada de la documentació següent:
- En el cas d'estrangers que no siguen nacionals de la UE, targeta d'estranger o permís de residència o visat d'estudis, en vigor, amb fotocòpia del document per a ser confrontada.
- Justificant, degudament validat per qualsevol banc, caixa d'estalvis o entitats de crèdit de les que actuen com a entitats col·laboradores en la recaptació amb la Generalitat, d'haver abonat l'oportuna taxa administrativa relativa als drets d'examen.
La presentació de la sol·licitud i la documentació indicada en l'apartat anterior es realitzarà en l'IES/CIPFP on estiguen matriculats en el segon curs del corresponent cicle formatiu, durant el curs 2010/2011.
L'import de 30,47 euros corresponent als drets d'examen s'ingressarà en qualsevol banc, caixa d'estalvis o entitats de crèdit de les que actuen com a entitats col·laboradores en la recaptació amb la Generalitat. La formalització de les sol·licituds per a la realització de les proves relatives a cada un dels carnets/certificació acreditativa a què s'aspire requerirà el pagament dels drets d'examen corresponents a cada un. La falta de justificació d'haver pagat en el termini establit els drets d'examen determinarà l'exclusió de l'aspirant. L'imprés per al pagament de la taxa corresponent al procediment administratiu sol·licitat podrà ser emplenat i obtingut a través d'Internet seguint la ruta d'enllaços següent:
- S'ha d'anar a l'adreça d'Internet: http://www.indi.gva.es/portal/opencms/es/index.html
- En el menú de l'esquerra "Tràmits online", en el desplegable "Per aplicació", s'ha de seleccionar "Sara taxes".
- En el quadro "Enllaços", s'ha de seleccionar amb el cursor l'opció "Càlcul de la taxa i generació d'impresos per Internet". Després d'això, cal seleccionar la corresponent al Departament "Conselleria d'Indústria, Comerç i Innovació".
- En la taula corresponent a eixa Conselleria, s'ha de seleccionar la fila "Taxa per activitats industrials" (núm. 9800), seleccionant la icona que hi ha a l'esquerra de "Confecció en línia".
- En la finestra següent "Generació d'impresos per al pagament de taxes", en el menú desplegable, cal seleccionar "Sol·licituds d'exàmens d'instal·ladors - Carnets mines", i seleccionar el botó "Enviar".
- En la nova finestra s'ha d'obrir en el desplegable, "Seleccione una taxa" i ha de triar la prova a la qual vol presentar-se, instalador-reparador frigorista i/o carnet professional d'Instal·lacions Tèrmiques en Edificis. El sistema l'informarà de la taxa associada al tràmit. A continuació, cal seleccionar el botó "Omplir formulari", omplir el formulari i imprimir-lo.
La direcció de cada un dels IES/CIPFP, en col·laboració amb el departament didàctic de la corresponent família professional, facilitarà els esmentats impresos de sol·licitud i de pagament de la taxa corresponent i també l'ompliment d'estos a l'alumnat interessat.
En cas que no hi haja alumnat preinscrit, la direcció de cada un dels IES/CIPFP, en col·laboració amb el departament didàctic de la família professional corresponent, ho comunicarà a l'inspector coordinador de la direcció territorial d'Educació corresponent almenys un dia abans de la data de realització dels exàmens, i este ho haurà de comunicar a l'Àrea de Formació Professional de la Direcció General d'Avaluació, Innovació i Qualitat Educativa i de la Formació Professional.
Quarta. Admissió d'aspirants a realitzar el corresponent examen
1. Amb la finalitat d'acreditar la seua personalitat, els aspirants que es presenten als exàmens teoricopràctics hauran d'anar proveïts del document nacional d'identitat o document oficial que acredite la seua identitat. El president de la comissió avaluadora sol·licitarà als aspirants que s'identifiquen abans d'accedir als llocs on es realitzen els exàmens teoricopràctics. En qualsevol moment durant la prova els aspirants podran ser requerits perquè acrediten la seua personalitat, per part dels membres de la comissió avaluadora o per membres pertanyents a la Conselleria d'Indústria, Comerç i Innovació o de la Conselleria d'Educació, que puguen haver sigut designats per a la supervisió dels exàmens.
2. El president de la corresponent comissió avaluadora només permetrà l'accés a la realització de l'examen corresponent a aquells aspirants que complisquen els requisits d'estar en possessió de la corresponent titulació acadèmica, o en condicions d'obtindre-la, i haver abonat la taxa corresponent. La direcció de l'IES/CIPFP posarà a disposició de la corresponent comissió avaluadora els expedients acadèmics dels aspirants per a facilitar totes les dades que siguen necessàries.
4.3. Queda totalment prohibit a l'alumnat l'entrada de qualsevol dispositiu electrònic en l'aula on s'han de fer els exàmens.
Quinta. Exàmens teoricopràctics
1. L'Àrea de Formació Professional trametrà tant els exàmens com els criteris de correcció als IES/ CIPFP examinadors.
2. Els coneixements exigibles en els exàmens teoricopràctics, tal com figura en l'Annex I, són els que s'indiquen en l'Annex III de l'esmentat Acord de 2 de juliol de 2004 amb les modificacions introduïdes per la legislació que ha entrat en vigor amb posterioritat.
3. Estructura dels exàmens
Els exàmens tindran dos parts diferenciades: una part teòrica i una altra part pràctica.
La part teòrica es formularà en forma de test; cada pregunta amb 4 respostes alternatives, només una de les quals és certa. Les preguntes comprendran de manera racional les diferents parts del programa objecte d'examen.
La part pràctica es plantejarà en forma d'un o dos supòsits, consistents en l'anàlisi o disseny reglamentari d'una instal·lació inclosa en el camp del carnet/certificació acreditativa a què s'opta amb la prova.
4. Qualificació dels exàmens.
La qualificació final de l'examen s'expressarà en els termes "d'Apte" o "No Apte". Per a aconseguir la qualificació d'apte els aspirants hauran de superar per separat la part teòrica i la pràctica.
Les preguntes tipus test de la part teòrica valdran totes igual i penalitzaran les respostes incorrectes, de manera que per cada tres preguntes respostes de manera errònia es descomptarà una resposta correcta, i es prorratejarà proporcionalment en cas que esta regla es verifique en forma fraccionada. La qualificació d'esta part teòrica de l'examen s'expressarà per mitjà de l'escala numèrica de 0 a 10, i es considerarà superada quan s'obtinga una puntuació mínima de 5 punts (sobre 10).
La puntuació total màxima de la part pràctica serà de 10 punts. La qualificació d'esta part pràctica de l'examen s'expressarà per mitjà de l'escala numèrica de 0 a 10, i es considerarà superada quan s'obtinga una puntuació mínima de 5 punts (sobre 10).
5. Material que poden utilitzar els aspirants en els exàmens.
En la part teòrica no es permetrà l'ús de calculadora ni de cap material complementari. Serà anul·lat l'examen dels que incomplisquen esta norma.
En la part pràctica es permetrà l'ús de calculadora no programable i de les disposicions reglamentàries objecte d'examen.
6. Supervisió dels exàmens
En cada província el corresponent director/a territorial d'Educació nomenarà un inspector/a d'Educació per a supervisar el desenrotllament dels exàmens i atendre les consultes que facen sobre el tema els IES/CIPFP.
7. Comissió avaluadora
El control de la realització i l'avaluació dels exàmens serà a càrrec de comissions avaluadores integrades per un president i dos vocals, que seran membres del departament didàctic de la família professional corresponent. El president serà preferentment el cap del departament didàctic de la corresponent família professional de l'IES/CIPFP on es realitzen els exàmens, i com a secretari actuarà el vocal de menor edat. A proposta del president, podran incorporar-se a la comissió avaluadora els vocals que es consideren oportuns, que en tot cas hauran de pertànyer al departament didàctic de la família professional corresponent.
La direcció de l'IES/CIPFP on actue la corresponent comissió avaluadora designarà els seus membres.
La comissió avaluadora tindrà, a més del control de la realització i l'avaluació dels exàmens, les funcions següents:
- Omplir les actes d'avaluació segons el model de l'Annex III de la present resolució i publicar els resultats en el tauler d'informació del corresponent IES/CIPFP.
- Resoldre les reclamacions de qualificacions estimades incorrectes
- Informar, per mitjà del president, l'inspector/a que supervisa els exàmens de les incidències rellevants que es produïsquen durant el desenrotllament de les proves. També li remetran un informe sobre el resultat de les proves i de les observacions que pogueren ser rellevants per a futures actuacions.
8. Procediment de reclamació
Els resultats seran publicats en un termini màxim de tres dies hàbils després de la finalització de l'examen en el tauler d'informació del corresponent IES/CIPFP.
Els aspirants podran presentar les reclamacions que consideren oportunes sobre les qualificacions obtingudes. Per a això hauran de seguir el procediment establit per la normativa que regula l'exercici del dret de reclamació de qualificacions estimades incorrectes en els nivells d'ensenyances no universitàries. A este efecte, el president de la comissió avaluadora tindrà les competències que atribuïx als directors dels centres educatius l'Orde de 23 de gener de 1990, de la Conselleria de Cultura, Educació i Ciència (DOGV de 7 de febrer) i la Resolució de 23 de gener de 1990, de la Direcció General d'Ordenació i Innovació Educativa (DOGV de 7 de febrer).
El president de la comissió avaluadora remetrà un informe al corresponent inspector/a d'Educació sobre les reclamacions presentades, i també del resultat d'estes reclamacions.
9. Custòdia de les actes i els exàmens realitzats
Les actes i els exàmens realitzats hauran de ser custodiades per l'IES/CIPFP on s'hagen realitzat.
10. Calendari per a la realització dels exàmens corresponents a les convocatòries de l'any 2011.
El calendari per a la realització dels exàmens corresponents a les convocatòries de l'any 2011 és l'establit en l'annex IV de la present resolució.
Sexta. Expedició del carnet/certificat acreditatiu.
Una vegada elevada a definitiva la corresponent llista d'aprovats, la direcció del centre educatiu ha d'omplir l'Annex I, l'Annex II i, si és el cas, l'Annex V, de l'Acord del 2 de juliol de 2004, per mitjà de l'aplicació GESCEN creada a este efecte, i este annex s'ha de copiar en suport informàtic i es trametrà a l'adreça de correu electrònic carnet\_seg\_eyaqsqrwnn@ila.bw; a més, l'original de l'Annex II es remetrà a l'Àrea de Formació Professional (Av. Campanar, 32, 46774 València), abans del 15 de juliol de 2011 en la primera convocatòria i abans del 10 d'octubre de 2011 en la segona convocatòria.
Una vegada que la direcció de tots els corresponents centres educatius haja omplit el tràmit anterior, la Direcció General d'Avaluació, Innovació i Qualitat Educativa i de la Formació Professional remetrà a la Conselleria d'Indústria, Comerç i Innovació la relació de l'alumnat que haja superat l'examen corresponent.
Si després de tres mesos, l'alumnat que haja superat el corresponent examen no ha vist atesa la sol·licitud d'expedició del corresponent carnet/certificat acreditatiu, es comunicarà a l'Àrea de Formació Professional perquè ho tramite davant de la Conselleria d'Indústria, Comerç i Innovació.
Sèptima. Reconeixement d'acreditació al professorat
El professorat implicat rebrà un certificat per part de la secretaria del consell escolar/consell social del centre educatiu que acredite que ha participat com a component de la comissió avaluadora dels exàmens teoricopràctics, que d'acord amb el que establix l'article 27. Activitats que contribuïsquen a la millora de la qualitat de l'ensenyança de l'ORDE 99/2010, de 21 de desembre, de la Conselleria d'Educació, per la qual es regulen les modalitats, la convocatòria, el reconeixement, la certificació, el registre i la valoració de les activitats de formació permanent del professorat (DOCV de 21 de gener de 2011), se'ls podrà concedir fins a un màxim de 20 crèdits.
La present resolució haurà de ser publicada per la direcció de l'IES/CIPFP, segons l'Acord de 2 de juliol de 2004, en el tauler d'informació perquè els interessats la puga consultar.
El Servici d'Inspecció Educativa de les respectives direccions territorials d'Educació realitzarà el seguiment del compliment d'esta resolució.
De conformitat amb el que establixen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la present resolució, que no posa fi a la via administrativa, podrà ser recorreguda en alçada davant de la Secretaria Autonòmica d'Educació en el termini d'un mes a comptar de l'endemà de la notificació.
València, 28 de febrer de 2011.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.